เหยื่อเครดิตยูเนี่ยนร้องใช้ม.44เยียวยา
กลุ่มผู้เสียหายสหกรณ์เครดิตยูเนี่ยนคลองจั่น ร้องนายกฯใช้ม.44สั่งดึงงบกลางเยียวยารายย่อย
19 พ.ค. 2558

กลุ่มผู้เสียหายสหกรณ์เครดิตยูเนี่ยนคลองจั่น ร้องนายกฯใช้ม.44สั่งดึงงบกลางเยียวยารายย่อย
เมื่อวันที่ 19 พ.ค. เวลา11.00 น.ที่ศูนย์บริการประชาชน สำนักงานก.พ.กลุ่มสมาชิกรายย่อย สหกรณ์เครดิตยูเนี่ยนคลองจั่น จำกัด กว่า 70 ราย นำโดยนายธรรมนูญ อัตโชติ  เข้ายื่นหนังสือถึงพล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ(คสช.)กรณีขอให้ใช้อำนาจมาตรา 44 คืนความสุขให้ประชาชน โดยสมาชิกสหกรณ์ฯจำนวน 2,170 ราย ได้รับความเสียหายจากเงินต้นและหุ้นที่ฝากไว้กับสหกรณ์ออมทรัพย์ เครดิตยูเนี่ยนคลองจั่น จำกัด เป็นจำนวนเงิน5,503,257,095.17 บาท ซึ่งยังไม่รวมดอกเบี้ยและผลประกอบการจึงขอความกรุณานายกฯใช้มาตรา 44 แก้ปัญหา เนื่องจากปัญหาด้านการเงินเป็นปัญหาที่เกี่ยวข้องกับความมั่นคง ในชีวิตประชาชนที่มีผลต่อความมั่นคงของประเทศชาติ 
ทั้งนี้ขอเสนอแนวทางแก้ไขปัญหาและเยียวยาความเดือดร้อนให้กลุ่มสมาชิก โดยการขอความเห็นชอบที่ประชุมคณะรัฐมนตรี(ครม.)อนุมัติวงเงิน 5,503,257,095.17บาท ซึ่งเป็นงบกลางในการแก้ไขปัญหาความเดือดร้อนประชาชน มาช่วยแก้ปัญหาและความเดือดร้อนให้กลุ่มสมาชิก และขอให้กระทรวงการคลังประสาน สำนักงานคณะกรรมการป้องกันและปราบปรามการฟอกเงิน(ป.ป.ง.)นำทรัพย์สินี่ยึดได้บางส่วนจากสหกรณ์ออมทรัพย์เครดิตยูเนี่ยนคลองจั่น จำกัด ขายทอดตลาดแล้วนำเงินคืนคลังทดแทนโดยวิธีพิเศษ อย่างไรก็ตาม สมาชิกฯหวังว่านายกฯจะช่วยแก้ปัญหาและบรรเทาความเดือดร้อน ดังนโยบายคืนความสุขให้ประชาชนของนายกฯ